Yoshiro Nakamatsu

, juga dikenali sebagai , merupakan seorang pereka Jepun. Dia seringkali dijemput ke rancangan temu bual Jepun mempamerkan ciptaannya.

## Proses kreativiti Nakamatsu
Dalam temubual, Nakamatsu telah menerangkan "proses kreativiti"-nya, yang melibatkan mendengar muzik dan diakhiri dengan menyelam di bawah air, di mana dia mengatakan bahawa dia menghasilkan idea terbaiknya. Dia kemudian mencatat idea tersebut ketika berada di bawah air. Nakamatsu menyatakan dia mendapat manfaat daripada kekurangan oksigen ke otak semasa menyelam, mereka ciptaan "0,05 saat sebelum kematian." Dia juga memyatakan bahawa "Bilik Tenang"-nya, sebuah bilik mandi yang dibina tanpa paku dan berjubin dengan jubin emas 24 karat, mendorong pemikiran kreatif dengan menghalang gelombang televisyen dan radio.  Nakamatsu juga mempunyai lif di rumahnya yang menurutnya membantunya untuk berfikir dengan lebih baik, tetapi dia tegas menafikan bahawa ia adalah sebuah lif dan menggambarkannya sebagai "ruang bergerak menegak". Nakamatsu meramalkan bahawa dia akan hidup hingga usia 144 tahun.

## Ciptaan
Nakamatsu ialah seorang pencipta prolifik, dan dia bahkan mendakwa dia memegang rekod dunia dengan jumlah lebih dari 3,200 "ciptaan". Walaupun dakwaannya untuk "rekod dunia" telah digambarkan sebagai rekod bagi paten oleh beberapa artikel media, beberapa sumber lain tidak menyenaraikan Nakamatsu antara pencipta paling prolifik di dunia (dia mempunyai 6 keluarga paten). Nakamatsu menjadi subjek dokumentari 2009 bernama *The Invention of Dr NakaMats*.

Antara ciptaan awal Nakamatsu adalah Shoyu Churu Churu, sebu pam siphon yang digunakan di rumah untuk memindahkan sos kicap dari bekas besar ke bekas yang lebih kecil bagi memasak dan menghidang. Ciptaannya yang dipatenkan termasuk:

* Rekod Juusyoku (重 色 レ コ ー ド, rekod warna berlapis / rekod warna berganda) - Media bunyi optik yang menggunakan lembaran kertas bercetak dan bukan filem lutsinar (1952)
* "Lembaran rekod magnetik" - "kaedah untuk membentuk trek rakaman isyarat yang terdiri daripada sejumlah gelung trek isyarat berlingkar..." (1964)
* "Enerex" - Sistem untuk menghasilkan hidrogen dan oksigen
* "PyonPyon" - Kasut lompatan dengan spring daun di tapak kaki mereka
* Kerusi lengan "Cerebrex", sebuah kerusi yang kononnya dapat meningkatkan fungsi mental seperti perhitungan dan pemikiran dengan menyejukkan kepala dan memanaskan kaki
* Pengangkat tempat duduk tandas
* Kondom dengan magnet tertanam, kononnya "meningkatkan kepekaan" kerana "elektrik dihasilkan dalam saluran darah dalam organ wanita dengan peraturan tangan-kiri Fleming"
* Sampul pelindung untuk disket (1975-1983), dan disket pembersih kepala (1981-1988)
* CD yang kononnya "meningkatkan kecerahan atau fungsi seksual"
* Peranti seperti rokok yang kononnya "mengaktifkan otak"
* Bantal mencegah dari tidur ketika memandu (pemampat udara yang diikat di penyandar kepala kereta, memberi udara secara paksa kepada pemandu)
* Lubang intip dalam selembar bahan, digambarkan sebagai "objek pelindung yang dapat dilihat satu hala"
* Cermin mata dalam bentuk mata, supaya pengguna nampaknya tidak memakai kaca mata
* "Rambut palsu untuk mempertahankan diri"&nbsp;- sehelai tali dan pemberat dilekatkan pada rambut palsu. Pemakai mengayunkan rambut palsu untuk memukul penyerang.
* Love Jet - Produk penambahbaikan seksual yang dihasilkannya kerana risau dengan kadar kelahiran Jepun yang semakin menurun. Dalam temu ramah pada tahun 1995, dia menjelaskan bahawa tujuan afrodisiak itu adalah "untuk menyelamatkan Jepun".

### Cakera liut

Berdasarkan paten Rekod Juusyoku yang diisukan pada tahun 1952, Nakamatsu mendakwa telah mencipta disket pertama lama sebelum paten disket IBM difailkan pada tahun 1969. Namun, apa yang dipatenkan oleh Nakamatsu pada tahun 1952 merupakan sebuah **kertas untuk pemain bunyi optik**. Berbeza dengan disket, paten Nakamatsu ini memperlihatkan penggunaan kertas bercetak untuk storan dan bukannya bahan magnetik disket. Ia tidak boleh ditulis semula dan kekurangan kebanyakan elemen paten cakera liut IBM. Oleh kerana kertas itu merupakan bahan yang 'liut', dia menyatakan dia telah mencipta cakera liut (kadangkala dia menggunakan frasa "media liut"); namun, media rakaman magnetik yang fleksibel sudah terkenal sebelum tahun 1952 lagi, dalam perakam pita.

Nakamatsu mendakwa IBM mencapai perjanjian pelesenan dengannya pada akhir 1970-an. Dia juga mendakwa telah melesenkan disketnya ke IBM pada tahun 1979, tetapi butirannya adalah "sulit". Jurucakap IBM, Mac Jeffery, mengesahkan bahawa syarikat itu melesenkan beberapa hak patennya, tetapi mendakwa mereka **bukan untuk disket**, yang menurutnya diciptakan oleh IBM sendiri. Jurucakap IBM yang lain, Brian Doyle, mengatakan bahawa mereka melesenkan 14 paten dari Nakamatsu, tetapi juga mendakwa bahawa mereka tidak mempunyai kaitan dengan disket.

## Kehidupan peribadi
Nakamatsu merupakan anak kepada Hajime Nakamatsu, seorang pegawai bank, dan Yoshino Nakamatsu, seorang guru yang memberikannya pendidikan awal dalam bidang matematik dan sains dan mendorongnya untuk mencipta. Dia belajar kejuruteraan di Universiti Tokyo. Dia mempunyai tiga orang anak.

Pada bulan Jun 2014, Nakamatsu, yang berpendapat bahawa orang boleh mencapai usia 144 tahun dengan menjaga kesihatan mereka, mengungkapkan bahawa dia menderita daripada barah prostat dan doktornya tidak menyangka dia akan hidup hingga akhir tahun 2015. Dia telah mencari rawatan baru untuk penyakit ini. Pada bulan September 2015, Nakamatsu muncul di upacara anugerah Ig Nobel, di mana dia mempersembahkan lagu mengenai keadaan perubatannya.

## Aspirasi politik
Nakamatsu adalah calon politik abadi. Pada tahun 2004 dia mengatakan kepada *[[The Japan Times|Japan Times]]* bahawa "politik adalah sebahagian daripada ciptaan," menjelaskan bahawa politik adalah "ciptaan halimunan" di sepanjang garis konsep seperti pendidikan dan kebahagiaan. Sejak tahun 1995, dia telah berkali-kali berkempen tanpa kejayaan untuk dipilih sebagai Gabenor Tokyo, yang paling terkini dalam pilihan raya 2014. Dia juga telah berkempen tanpa kejayaan untuk pemilihan Dewan Kaunselor, dewan tinggi Diet Kebangsaan. Pada tahun 2010 dan 2013 dia mencalonkan diri sebagai calon Parti Kesedaran Kebahagiaan.

## Liputan & pengiktirafan media
Nakamatsu telah muncul di beberapa rancangan TV Amerika, termasuk *Lifestyles of the Rich and Famous*, *Late Night with David Letterman*, CNN's *Make, Create, Innovate*, dan *Bizarre Foods with Andrew Zimmern*. Dia juga muncul di rancangan BBC *Adam and Joe Go Tokyo* dan rancangan radio BBC *Jon Ronson On...* Pada tahun 2005, Nakamatsu dianugerahkan Hadiah Nobel Ig (parodi Hadiah Nobel ) untuk Pemakanan, kerana mengambil gambar setiap makanan yang dimakannya selama 34 tahun. Pada tahun 2009, pembuat filem Denmark, Kaspar Astrup Schröder membuat dokumentari lucu mengenai Nakamatsu yang bertajuk *The Invention of Dr. NakaMats.* Pada tahun 2010, Nakamatsu mendakwa dia telah diberi gelaran kehormatan oleh Perintah Tentera Berdaulat Malta. Sejak itu, dia memperkenalkan dirinya sebagai **Sir Dr. NakaMats**, walaupun dakwaanya telah ditolak oleh wakil dari perintah itu.

Pada tahun 2013, Nakamatsu dicirikan di program Sky 1, *The Moaning of Life*, di mana Karl Pilkington mengembara ke dunia untuk melihat bagaimana orang menghadapi masalah terbesar kehidupan. Pada tahun 2015, Full Metal Breakfast mengeluarkan lagu berjudul "Dr. NakaMats." pada tahun 2016, Nakamatsu dianugerahkan Anugerah Peramal Sepanjang Hayat Muzium yang pertama "sebagai pengiktirafan hidup yang dihiasi dengan unik yang dikhaskan untuk mengejar apa yang belum kita ketahui" semasa sambutan ulang tahunnya yang ke-88. Upacara yang diadakan di Cortlandt Alley di New York City itu dirancang bersempena dengan pameran muzium itu dengan pelbagai ciptaan dan artifak peribadi Nakamatsu di muzium.

Pada tahun 2019, Nakamatsu dicirikan dalam dokumentari mini pendek oleh saluran YouTube terkenal, Great Big Story. Dalam dokumentari tersebut, Nakamatsu membincangkan beberapa ciptaaannya yang berjaya dan menunjukkan prosesnya yang dia gunakan untuk memikirkan ciptaannya. Setakat 12 September 2020, video tersebut mencecah 4.1 juta tontonan.

## Lihat juga

* Senarai pencipta prolifik

## Rujukan

## Pautan luar

* 
*